বাংলাদেশে কেন লেগ স্পিনার নেই, ব্যাখ্যা রোডসের | The Daily Star Bangla
১১:৩৯ পূর্বাহ্ন, নভেম্বর ২৬, ২০১৮ / সর্বশেষ সংশোধিত: ০৩:২৮ অপরাহ্ন, ডিসেম্বর ০৩, ২০১৮
রশিদ খান, যুজবেন্দ্র চেহেল, শাদাব খানরা তাক লাগানো রিস্ট স্পিনে মাত করে রেখেছেন দুনিয়া। টেস্ট খেলুড়ে প্রায় সব দলেই আছে এমন এক বা একাধিক রিস্ট স্পিনার কিন্তু বাংলাদেশ দলে নেই একজনও। বাংলাদেশে রিস্ট স্পিনারের হাহাকারের কারণ ব্যাখ্যা করেছেন প্রধান কোচ স্টিভ রোডস। রিস্ট স্পিনার খুঁজতে ক্যাম্প করারও পরিকল্পনা তার।
নিকট অতীতে জুবায়ের হোসেন লিখনকে দিয়ে চেষ্টা করা হয়েছিল, পরে তাকে যথেষ্ট মনে করেননি নির্বাচকরা। বয়সভিত্তিক দলে আছেন রিশাদ হোসেন। এরবাইরে জাতীয় দলের আশেপাশেও নেই কোন রিস্ট স্পিনার।
ওয়েস্ট ইন্ডিজের বিপক্ষে চট্টগ্রাম টেস্টে বাংলাদেশ একাদশে ছিলেন চারজন স্পিনার। তাদের দুজন বাঁহাতি অর্থোডক্স আর দুজন অফ স্পিনার। এতে স্পিন আক্রমণে বৈচিত্র্যের দিক থেকে রয়ে গেছে ঘাটতি।
আন্তর্জাতিক ক্রিকেটে বড় সাফল্য পেতে, বোলিং আক্রমণে ধার বাড়াতে যে একজন রিস্ট স্পিনার ভীষণ দরকার টের পাচ্ছেন বাংলাদেশের কোচ। তার আশা একজন বেরিয়ে আসলেই দেশে তৈরি হবে রিস্ট স্পিনারের রোল মডেল, ‘আমার মনে হয় রিস্ট স্পিনারের দেখা মিলবে। আমরা যদি একজন বাঁহাতি চায়নাম্যান বা ডানহাতি লেগ স্পিনার পাই তাহলে সে হয়ে যাবে রোল মডেল।’
এই রোল মডেলের অভাবেই নাকি বাংলাদেশ পাচ্ছেন না চোখে পড়ার মতো লেগ স্পিনার। শেন ওয়ার্ন, সাকিব আল হাসানের উদাহরণ টেনেই বোঝালেন রোডস, ‘শেন ওয়ার্ন যখন এলো, অস্ট্রেলিয়ায় সবাই রিস্ট স্পিনার হতে চাইত। এখানে সাকিব খুব জনপ্রিয় তাই এটা খুব স্বাভাবিক যে সবাই এখন বাঁহাতি অর্থোডক্স স্পিনার হতে চাইছে যার কারণে লেগ স্পিনার খুঁজে পাওয়া মুশকিল হয়ে যাচ্ছে।’
যেহেতু সামনে নেই কোন রোল মডেল, তাই সারাদেশ থেকে রিস্ট স্পিনার খুঁজে বের করতে উদ্যোগ নেওয়ার কথা বললেন কোচ, ‘সারা দেশ থেকে রিস্ট স্পিনার আর ফিঙ্গার স্পিনার খুঁজতে ক্যাম্প করার পরিকল্পনা আছে আমাদের। কোন একজনকে খুঁজে বের করে সুযোগ দিতে আমি মুখিয়ে আছি।’